बे बोसोरनि 27 जानुवारीयाव बर’नि थामथि गोरोबथा बिटिआरखौ भारत सोरखार, आसाम सोरखार, एन डि एफ बिनि मोनब्रैबो हानजा, दुलाराय बर’ फरायसा आफाद आरो इउ बि पि अ’नि गेजेराव सागान होलायदोंमोन। बे सागान होलायनायाव मिरु सोरखारनि नखर मन्थ्रि अमित श्वाह, आसामनि गिबि मन्थ्रि सर्बानन्द सनवाल, आसामनि मन्थ्रि हिमन्त बिस्व शर्मा आरो बिटिसिनि बारग’ गाहाइ मावफुंगिरि सोद्रोमा हाग्रामा महिलारीमोना नुजाथिदोंमोन। बे जारिमिनारी गोरोबथानि उनाव बर’ रायजो-राजाफोरा सानदोंमोन दि बर’ दैदेनगिरिफोरा खौसे जानानै रुजु-रुमु बिटिआरखौ खुंलांसिगोन। गासै बर’ हारिनि सुबुंफोरानो गोजोननानै जोबोर रंजादोंमोन। बयनिबो गोसोआव जाखांदोंमोन दि बर’फोरा जेसेबां सैलायाब्लाबो बर’फोरा माबा मोजां खामानियाव खौसे। 10 बोसोरसो बर’नि राजखान्थिनि अखोराङाव थानाय गोसोम जोमैया बुखारबाय।